Kommissionens beslutning

af 1. marts 2004

om en liste over stoffer, hvis omsætning eller anvendelse som fodermidler er forbudt

(meddelt under nummer K(2004) 583)

(EØS-relevant tekst)

(2004/217/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 96/25/EF af 29. april 1996 om omsætning og anvendelse af fodermidler og om ændring af direktiv 70/524/EØF, 74/63/EØF, 82/471/EØF og 93/74/EØF samt om ophævelse af direktiv 77/101/EØF(1), særlig artikel 11, litra b), og

ud fra følgende betragtninger:

(1) Ved Kommissionens beslutning 91/516/EØF(2) blev der fastsat en liste over råvarer, som det er forbudt at anvende i foderblandinger, i medfør af Rådets direktiv 79/373/EØF af 2. april 1979 om handel med foderblandinger(3). Beslutningens forbud omfatter ikke handel med de pågældende råvarer som foderstoffer eller direkte anvendelse heraf som foderstoffer. Listen over råvarer er blevet ændret mange gange.

(2) I henhold til Europa-Parlamentets og Rådets direktiv 2000/16/EF(4) skal der på basis af direktiv 96/25/EF udarbejdes en liste over stoffer, hvis omsætning eller anvendelse som fodermidler er forbudt, til erstatning af beslutning 91/516/EØF, for at forbuddene kan få en generel rækkevidde og både gælde for direkte anvendelse af fodermidlerne og også omfatte anvendelse af dem i foderblandinger.

(3) For at sikre, at fodermidler er i overensstemmelse med sikkerhedskravene i artikel 3 i direktiv 96/25/EF, er der derfor udarbejdet en liste, der har til formål at erstatte den liste, der er fastsat i beslutning 91/516/EØF.

(4) Visse restriktioner eller forbud er allerede fastsat i EF-lovgivningen, navnlig Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier(5) og Europa-Parlamentets og Rådets forordning (EF) nr. 1774/2002 af 3. oktober 2002 om sundhedsbestemmelser for animalske biprodukter, som ikke er bestemt til konsum(6). De pågældende restriktioner eller forbud bør derfor ikke gentages i listen over stoffer, hvis omsætning eller anvendelse som fodermidler er forbudt.

(5) Af hensyn til klarheden i fællesskabslovgivningen bør beslutning 91/516/EØF derfor ophæves og erstattes med nærværende beslutning.

(6) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Denne beslutning tilsidesætter ikke forordning (EF) nr. 999/2001 eller forordning (EF) nr. 1774/2002.

Artikel 2

Omsætning eller anvendelse som fodermidler af de stoffer, der er opført i bilaget, er forbudt.

Artikel 3

Beslutning 91/516/EØF ophæves.

Henvisninger til den ophævede beslutning betragtes som henvisninger til nærværende beslutning.

Artikel 4

Denne beslutning anvendes fra den 25. marts 2004.

Artikel 5

Denne beslutning er rettet til medlemsstaterne.

Udfærdiget i Bruxelles, den 1. marts 2004.

På Kommissionens vegne

David Byrne

Medlem af Kommissionen

(1) EFT L 125 af 23.5.1996, s. 35. Senest ændret ved forordning (EØF) nr. 806/2003 (EUT L 122 af 16.5.2003, s. 1).

(2) EFT L 281 af 9.10.1991, s. 23. Senest ændret ved beslutning 2000/285/EF (EFT L 94 af 14.4.2000, s. 43).

(3) EFT L 86 af 6.4.1979, s. 30. Senest ændret ved forordning (EF) nr. 807/2003 (EUT L 122 af 16.5.2003, s. 36).

(4) EFT L 105 af 3.5.2000, s. 36.

(5) EFT L 147 af 31.5.2001, s. 1. Senest ændret ved Kommissionens forordning (EF) nr. 2245/2003 (EUT L 333 af 20.12.2003, s. 28).

(6) EFT L 273 af 10.10.2002, s. 1. Senest ændret ved forordning (EF) nr. 808/2003 (EUT L 117 af 13.5.2003, s. 1).

BILAG

Liste over stoffer, hvis omsætning eller anvendelse som fodermidler er forbudt

Omsætning eller anvendelse som fodermidler af følgende stoffer er forbudt.

1. Fæces, urin og separeret indhold af fordøjelseskanalen efter tømning eller fjernelse af denne, uanset eventuel behandling eller blanding.

2. Huder behandlet med garvestoffer, herunder affald herfra.

3. Frø og andet planteformeringsmateriale, der efter høst er behandlet med plantebeskyttelsesmidler under hensyntagen til det pågældende anvendelsesformål, og eventuelle biprodukter heraf.

4. Træ, herunder savsmuld og andet materiale hidrørende fra træ, der er behandlet med træbeskyttelsesmidler som defineret i bilag V til Europa-Parlamentets og Rådets direktiv 98/8/EF(1).

5. Alt affald fra de forskellige faser af rensningen af by-, hus- og industrispildevand som defineret i artikel 2 i Rådets direktiv 91/271/EØF(2), uanset om dette affald videreforarbejdes, og uanset hvor spildevandet stammer fra(3).

6. Fast byaffald(4), som f.eks. husholdningsaffald.

7. Emballage og dele af emballage fra produkter fra fødevareindustrien.

(1) Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter (EFT L 123 af 24.4.1998, s. 1).

(2) Rådets direktiv 91/271/EØF af 21. maj 1991 om rensning af byspildevand (EFT L 135 af 30.5.1991, s. 40).

(3) Udtrykket "spildevand" omfatter ikke "procesvand", dvs. vand fra uafhængige ledninger i fødevare- eller foderstofvirksomheder. Når disse ledninger forsynes med vand, må vand kun anvendes til foder, hvis det er sundt og rent vand som specificeret i artikel 4 i Rådets direktiv 98/83/EF af 3. november 1998 om kvaliteten af drikkevand. Ledninger i fiskerivirksomheder kan også forsynes med rent havvand som defineret i artikel 2 i Rådets direktiv 91/493/EØF af 22. juli 1991 om sundhedsmæssige betingelser for produktion og afsætning af fiskerivarer. Procesvand må kun anvendes til foder, hvis det indeholder foderstof- eller fødevaremateriale og det er teknisk frit for rensemidler, desinfektionsmidler og andre stoffer, der ikke er tilladt i retsforskrifterne for foder.

(4) Udtrykket "fast byaffald" omfatter ikke køkken- og madaffald som defineret i forordning (EF) nr. 1774/2002.